## Uredba o pravu na nošenje i uporabu oružja službenih osoba Sigurno-obavještajne agencije

### NN 124/2006 (15.11.2006.), Uredba o pravu na nošenje i uporabu oružja službenih osoba Sigurno-obavještajne agencije

# VLADA REPUBLIKE HRVATSKE

2739

Na
temelju članka 62. stavka 1. Zakona o sigurnosno-obavještajnom sustavu
Republike Hrvatske (»Narodne novine«, br. 79/2006 i
105/2006), Vlada Republike Hrvatske je, na prijedlog ravnatelja
Sigurnosno-obavještajne agencije, a uz prethodnu suglasnost Predsjednika
Republike Hrvatske, na sjednici održanoj 10. studenoga 2006. godine donijela

## UREDBU

### O PRAVU NA NOŠENJE I UPORABU ORUŽJA SLUŽBENIH OSOBA SIGURNOSNO-OBAVJEŠTAJNE AGENCIJE

Članak 1.

Ovom
se Uredbom propisuje pravo na nošenje i uporabu oružja i streljiva službenih
osoba Sigurnosno-obavještajne agencije (u daljnjem tekstu: SOA).

Članak 2.

Vrste
naoružanja i opreme te način nošenja oružja i streljiva službenih osoba SOA-e
(u daljnjem tekstu: službene osobe) propisuje pravilnikom ravnatelj SOA-e.

Članak 3.

Uvjeti
koje službena osoba mora ispuniti za zaduženje oružja i streljiva su položeni
ispit za zvanje i izdavanje službene iskaznice i značke.

Članak 4.

Službena
osoba, nakon ispunjenja uvjeta iz članka 3. ove Uredbe u pravilu zadužuje jedno
oružje s odgovarajućim brojem komada streljiva određenog kalibra.

Dio
streljiva službena osoba dužna je umetnuti u nabojnike,
spremnik ili bubanj do njihova puna kapaciteta, a preostali dio čuvati na
siguran način.

Ukoliko
je službena osoba uporabila oružje zadužuje streljivo koje nedostaje do broja
komada streljiva iz stavka 1. ovog članka.

Članak 5.

Službena
osoba zadužuje oružje i streljivo s pripadajućim priborom u nadležnoj
ustrojstvenoj jedinici SOA-e na temelju zahtjeva rukovoditelja ustrojstvene
jedinice u kojoj službena osoba obavlja poslove svog radnog mjesta.

Članak 6.

Službena
osoba ovlaštena je uporabiti oružje kad u obavljanju poslova iz djelokruga
SOA-e na drugi način ne može zaštititi vlastiti život ili tijelo, život ili
tijelo osobe koju štiti, odnosno život ili tijelo drugih ljudi, kao i u
slučajevima iz članka 49. Zakona o sigurnosno-obavještajnom sustavu Republike
Hrvatske.

Pri
uporabi oružja službena osoba mora nastojati izbjeći usmrćivanje druge osobe.

Kada
postoje opravdani razlozi za uporabu oružja iz stavka 1. ovog članka službena
osoba dužna je jasno i nedvosmisleno uputiti usmeno upozorenje da će uporabiti
oružje.

Ukoliko
joj to posebne okolnosti i stvarni razlozi nameću, službena osoba može
uporabiti oružje i bez upućivanja upozorenja iz st. 3. ovog članka.

Članak 7.

Kada
službena osoba ne nosi oružje dužna ga je čuvati tako da ne bude dostupno
osobama koje nisu ovlaštene posjedovati ga.

U
slučaju iz stavka 1. ovog članka službena osoba mora oružje čuvati zaključano i
odvojeno od streljiva, osim ako se čuva zaključano u metalnom ormaru, sefu ili
sličnom spremištu, koje se ne može otvoriti alatom uobičajene uporabe.

Članak 8.

Stupanjem
na snagu ove Uredbe prestaju važiti Uredba o pravu nošenja i načinu uporabe
oružja službenih osoba Obavještajne agencije (»Narodne novine«, broj 83/2003) i
Uredba o pravu nošenja i načinu uporabe oružja službenih osoba
Protuobavještajne agencije (»Narodne novine«, broj 83/2003).

Članak 9.

Ova
Uredba stupa na snagu danom objave u »Narodnim novinama«.

Klasa:
200-01/06-02/02

Urbroj: 5030109-06-7

Zagreb,
10. studenoga 2006.

Predsjednik

**dr****. sc. Ivo
Sanader, v. r.**

Uredba, NN 124/2006-2739